 Hebheru 7 IBhayibheli Elikuyi-Internet INguqulo Yezwe Elisha7 Ngoba lo Melkhizedeki, inkosi yaseSalema, umpristi kaNkulunkulu oPhezukonke, owahlangabeza u-Abrahama ebuya ekubulaleni amakhosi wayesembusisa 2 futhi lowo u-Abrahama amhlukanisela okweshumi kwazo zonke izinto, okokuqala, ngokuhunyushwa, uyiNkosi Yokulunga, bese futhi eba yinkosi yaseSalema, okungukuthi, iNkosi Yokuthula. 3 Ngokuba kwakhe ongenayise, ongenanina, ongenalo uhlu lozalo, ongenaso isiqalo sezinsuku noma ukuphela kokuphila, kodwa enziwe waba njengeNdodana kaNkulunkulu, uhlala engumpristi njalo. 4 Bhekani-ke, ukuthi wayemkhulu kangakanani lo muntu owanikwa ngu-Abrahama, inhloko yomkhaya, okweshumi empangweni eyinhloko. 5 Yiqiniso, amadoda avela emadodaneni kaLevi lawo amukela isikhundla sawo sobupristi anomyalo wokuba aqoqe okweshumi kubantu ngokoMthetho, okungukuthi, kubafowabo, ngisho noma laba bephume okhalweni luka-Abrahama; 6 kodwa umuntu ongekho ohlwini lozalo lwabo wathatha okweshumi ku-Abrahama futhi wabusisa lowo owayenezithembiso. 7 Manje ngaphandle kwanoma yikuphi ukuphikisana, omncane ubusiswa ngomkhulu. 8 Futhi kwesinye isimo ngabantu abafayo abamukela okweshumi, kodwa kulesi esinye ngothile okufakazwa ngaye ukuthi uyaphila. 9 Futhi, uma ngingayisebenzisa le nkulumo, ngo-Abrahama ngisho noLevi owamukela okweshumi uye wakhokha okweshumi, 10 ngoba wayesesokhalweni lukakhokho wakhe lapho uMelkhizedeki emhlangabeza. 11 Uma-ke, ukuphelela ngempela bekutholakala ngobupristi bobuLevi, ngoba abantu banikwa uMthetho uhambisana nalobo bupristi njengesici sawo esivelele, isiphi esinye isidingo esasiyoba khona sokuba kuvele omunye umpristi okuthiwa ungokwendlela kaMelkhizedeki hhayi ngokwendlela ka-Aroni? 12 Ngoba njengoba ubupristi bushintshwa, kuba khona isidingo sokushintsha nomthetho. 13 Ngoba umuntu ezishiwo ngokuqondene naye lezi zinto ubeyilungu lesinye isizwe, okungekho muntu kuso oke wakhonza e-altare. 14 Ngoba kuyakhanya impela ukuthi iNkosi yethu ivele kwaJuda, isizwe uMose angakhulumanga lutho ngaso ngokuphathelene nabapristi. 15 Futhi kucace nakakhulu ngokwengeziwe ukuthi kuvela omunye umpristi ofana noMelkhizedeki, 16 ongabanga umpristi ngokomthetho womyalo oxhomeke enyameni, kodwa ngokwamandla okuphila okungenakubhubhiseka, 17 ngoba ekufakazeleni lokhu kuthiwa: Wena ungumpristi kuze kube phakade ngokwendlela kaMelkhizedeki. 18 Khona-ke, ngokuqinisekile kuba khona ukubekelwa eceleni komyalo owandulelayo ngenxa yobuthakathaka nokungaphumeleli kwawo. 19 Ngoba uMthetho awuphelelisanga lutho, kodwa ukungeniswa kwethemba elingcono naphezu kwawo, esisondela ngalo kuNkulunkulu, yikho okwaphelelisa. 20 Futhi, njengoba nje kwakungengaphandle kwesifungo esifungiwe, 21 ngoba ngempela kukhona abantu abaye baba abapristi ngaphandle kwesifungo esifungiwe, kodwa kukhona onesifungo esafungwa yiLowo owathi ngokuqondene naye: UJehova ufungile futhi ngeke azisole, Wena ungumpristi kuze kube phakade, 22 kanjalo futhi uJesu nguye onikelwe ukuba abe yisibambiso sesivumelwano esingcono. 23 Ngaphezu kwalokho, kwadingeka babe baningi ababa abapristi ngokulandelana ngenxa yokuvinjelwa ukufa ukuba baqhubeke beyibo, 24 kodwa yena ngenxa yokuqhubeka ephila kuze kube phakade ubupristi bakhe abunabo abazolandela esikhundleni. 25 Ngenxa yalokho uyakwazi futhi ukusindisa ngokuphelele labo abasondela kuNkulunkulu ngaye, ngoba uyaphila ngaso sonke isikhathi ukuba abancengele. 26 Ngoba umpristi ophakeme njengalona wayesifanele thina, othembekile, ongenabuqili, ongangcolile, ohlukanisiwe nezoni, futhi oseye waphakama kunamazulu. 27 Akadingi, njengalabo bapristi abaphakeme, ukuba anikele nsuku zonke ngemihlatshelo, okokuqala ngenxa yezono zakhe siqu bese kuba ngenxa yezabantu: ngoba lokhu wakwenza kanye kwaba kuphela lapho ezinikela; 28 ngoba uMthetho umisa abantu abanobuthakathaka ukuba babe abapristi abaphakeme, kodwa izwi lesifungo esifungiwe eleza ngemva koMthetho limisa iNdodana, ephelelisiwe kuze kube phakade. 